REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/109-14

6. jun 2014. godine

Beograd

Z A P I S N I K

ŠESTE SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 6. JUNA 2014. GODINE

Sednica je počela u 10,10 časova.

Sednicom je predsedavao Veroljub Arsić, predsednik Odbora.

Sednici su prisustvovali članovi Odbora: Miloš Tošanić, Dražen Jarić, Dragoljub Zindović, Olivera Pešić, Dejan Andrejević, Nikola Jolović, Dejan Radenković, Momo Čolaković, Milorad Mijatović, Vojislav Vujić, Zoltan Pek i Žika Gojković i zamenici članova Odbora: Sonja Vlahović umesto Radmila Kostića, Mirjana Marjanović umesto Dušice Nikolić.

Sednici nisu prisustvovali članovi Odbora: Radmilo Kostić, Dušica Nikolić, Dragan Đilas i Đorđe Stojšić.

Na poziv predsednika Odbora, sednici su prisustvovali i: Vladimir Vučković, član Fiskalnog saveta; dr Zoran Ćirović, predsednik Komisije za hartije od vrednosti; Biljana Agovska, šef računovodstva Komisije za zartije od vrednosti; Ana Jovanović, direktor Centralnog registra, depoa i kliringa hartija od vrednosti i Ljiljana Knežević, direktor Finansijskog i opšteg sektora Centralnog registra, depoa i kliringa hartija od vrednosti.

Na predlog predsednika, Odbor je jednoglasno utvrdio sledeći:

D n e v n i r e d

1. Razmatranje Izveštaja o radu Fiskalnog saveta za 2013. godinu;

2. Razmatranje Predloga Finansijskog plana Fiskalnog saveta za 2014. godinu i finansijskih planova za 2015. i 2016. godinu, sa Nacrtom kadrovskog plana za 2014. godinu;

3. Razmatranje Godišnjeg izveštaja Komisije za hartije od vrednosti koji sadrži Izveštaj o poslovanju Komisije u 2013. godini, Finansijski izveštaj Komisije za 2013. godinu i Izveštaj ovlašćenog revizora „IEF“ d. o o. Beograd;

4. Razmatranje Finansijskog plana Komisije za hartije od vrednosti za 2014. godinu, sa Mišljenjem Vlade, od 29. januara 2014. godine;

5. RazmatranjeIzveštaja o poslovanju Centralnog registra, depoa i kliringa hartija od vrednosti za 2013. godinu, sa Finansijskim izveštajem Centralnog registra za 2013. godinu i Izveštajem nezavisnog revizora.

**Prva tačka dnevnog reda:** Razmatranje Izveštaja o radu Fiskalnog saveta za 2013. godinu

Vladimir Vučković, član Fiskalnog saveta je predstavio rad Fiskalnog saveta kroz konkretne informacije o radu. Fiskalni savet radi tri godine. Prvi budžet za Fiskalni savet je opredeljen za 2011. godinu, vremenom je smanjivan i predstavlja jedan od najmanjih budžeta korisnika javnih sredstava u Republici Srbiji. Fiskalni savet ima tri imenovana lica (predsednika i dva člana Saveta), po sistematizaciji ima 17 radnih mesta, koja nisu sva popunjena. Fiskalni savet ima 4 zaposlena i 4 saradnika angažovana na povremen- privremenim ugovorima.

Fiskalni savet je uradio 12 analiza u 2013. godini na osnovu zakonskih obaveza: data je ocena rebalansa budžeta za 2013. godinu, ocena fiskalne strategije, ocene koje su se odnosile na zakone koji imaju fiskalne implikacije. Fiskalni savet se trudi da bude proaktivan, davao je viđenje aktuelne dinamike fiskalnih kretanja, kao i objektivne predloge mera. U 2012. godini je Fiskalni savet uradio veliku studiju „Predlog za fiskalnu konsolidaciju“ koja je i dalje aktuelna. Naglašena je intenzivna i uspešna saradnja sa državnim organima Republike Srbije, kao i sa međunarodnim organima, pre svega sa Međunarodnim monetarnim fondom i Svetskom bankom.

Kadrovski plan za 2014. godinu predviđa da se dva stručna saradnika prime u stalni radni odnos, u zvanja mlađih savetnika, kada se za to steknu steknu zakonski uslovi, tj. kada saradnici odbrane master radove. Velika potreba postoji i za popunjavanjem mesta specijalnog savetnika, ali zbog potrebnih kvalifikacija i radnog iskustva neophodnih za pomenuto mesto, još uvek je nepopunjeno.

U diskusiji su učestvovali dr Milorad Mijatović i Momo Čolaković, koji su dali punu podršku u radu Fiskalnom savetu i pohvale za ocene koje je Fiskalni savet davao u prethodne tri godine. Posebno je naglašeno da nisu usvojeni predlozi Fiskalnog saveta o reformi penzionog sistema, reformi zarada u javnom sektoru i javnim preduzećima jer sistem nije obezbedio da se preporuke fiskalnog saveta ostvaruju u onoj meri u kojoj je to potrebno. Očekuje se da Vlada dostavi Narodnoj skupštini novi rebalans budžeta i ostaje da se vidi da li Republika Srbija može da uštedi u svom budžetu 0,8 do 1% , što zahteva Fiskalni savet, da bi se zadržala stabilnost i da se država ne bi još više zaduživala. Reforma penzionog sistema mora da se uradi, ali pri tom treba voditi računa da se ovoj osetljivoj kategoriji građana, tom reformom ne uskraćuju postojeća prava. Zabrinjavajuća je tendencija da nezavisne državne institucije traže nova zaposlenja, ali adekvatna rešenja treba tražiti u okviru već postojećih zaposlenih u drugim organima, koji svojom stručnošću i znanjem mogu da doprinesu boljem radu nezavisnih tela.

Na predlog predsednika, Odbor je jednoglasno (14 za) prihvatio Izveštaj o radu Fiskalnog saveta za 2013. godinu i utvrdio Predlog zaključka.

Odbor je, zatim, na predlog predsednika Odbora, većinom glasova (14 za) odlučio da podnese Narodnoj skupštini sledeći

IZVEŠTAJ

Odbor za finansije, republički budžet i kontrolu trošenja javnih sredstava razmotrio je, u skladu sa članom 237. Poslovnika Narodne skupštine, Izveštaj o radu Fiskalnog saveta za 2013. godinu, koji je podnet Narodnoj skupštini na osnovu člana 92a Zakona o budžetskom sistemu.

Odbor je utvrdio Predlog zaključka povodom razmatranja Izveštaja o radu Fiskalnog saveta za 2013. godinu, koji podnosi Narodnoj skupštini na razmatranje i usvajanje.

Za izvestioca Odbora i predstavnika predlagača Predloga zaključka na sednici Narodne skupštine određen je Veroljub Arsić, predsednik Odbora.

Predlog zaključka koji je Odbor podneo Narodnoj skupštini glasi:

Na osnovu člana 92a Zakona Zakona o budžetskom sistemu („Službeni glasnikRS", br. 54/09, 73/10, 101/10, 101/11, 93/12, 62/13, 63/13 -ispravka, 108/13), člana 8. stav 1. Zakona o Narodnoj skupštini („Službeni glasnik RS", broj 9/10) i člana 239. st. 1. i 3. Poslovnika Narodne skupštine („Službeni glasnik RS", broj 20/12 - Prečišćeni tekst),

Narodna skupština Republike Srbije, na sednici

zasedanja, održanoj 2014. godine, donelaje

ZAKLjUČAK

POVODOM RAZMATRANjA IZVEŠTAJA O RADU FISKALNOG SAVETA

ZA2013.GODINU

Srbije".

1. Prihvata se Izveštaj o radu Fiskalnog saveta za 2013. godinu.

2. Ovaj zaključak objaviti u „Službenom glasniku Republike

RS Broj

U Beogradu, 2014. godine

NARODNA SKUPŠTINA

PREDSEDNIK

MajaGojković

**Druga tačka dnevnog reda:** Razmatranje Predloga Finansijskog plana Fiskalnog saveta za 2014. godinu i finansijskih planova za 2015. i 2016. godinu, sa Nacrtom kadrovskog plana za 2014. godinu

Vladimir Vučković, član Fiskalnog saveta je istakao da Finansijski plan Fiskalnog saveta prati kadrovski plan i bliže pojasnio stavku troškova - Usluge po ugovoru. Naime, predsednik Saveta i član Saveta nisu stalno zaposleni u Fiskalnom savetu, te naknade koje primaju, se isplaćuju sa ove pozicije. Ostale usluge po ugovoru ne postoje.

Odbor za finansije, republički budžet i kontrolu trošenja javnih sredstava Narodne skupštine, na osnovu člana 92ć stav 2. Zakona o budžetskom sistemu ("Službeni glasnik RS", br. 54/09, 73/10, 101/10, 101/11, 93/12, 62/13, 63/13 - ispravka, 108/13) i člana 55. Poslovnika Narodne skupštine ("Službeni glasnik RS", broj 20/12 - Prečišćeni tekst), na sednici održanoj 6. juna 2014. godine, jednoglasno (15 za) doneo

ODLUKU

O DAVANjU SAGLASNOSTI NA PREDLOG

FINANSIJSKOG PLANA FISKALNOG SAVETA ZA 2014. GODINU I

FINANSIJSKIH PLANOVA ZA 2015. I 2016. GODINU, SA NACRTOM

KADROVSKOG PLANA ZA 2014. GODINU

Daje se saglasnost na Predlog Finansijskog plana Fiskalnog saveta za 2014. godinu i finansijskih planova za 2015. i 2016. godinu, sa Nacrtom kadrovskog plana za 2014. godinu, broj 02-4083/13, od 28. oktobra 2013.godine.

Obrazloženje

Na osnovu člana 92ć stav 2. Zakona o budžetskom sistemu ("Službeni glasnik RS", br. 54/09, 73/10, 101/10, 101/11, 93/12, 62/13, 63/13 -ispravka, 108/13), Fiskalni savet uputio je, 28. oktobra 2013. godine, Odboru za finansije, republički budžet i kontrolu trošenja javnih sredstava, kao nadležnom radnom telu Narodne skupštine, Predlog Finansijskog plana Fiskalnog saveta za 2014. godinu i finansijskih planova za 2015. i 2016. godinu, sa Nacrtom kadrovskog plana za 2014. godinu, broj 02-4083/13, radi razmatranja i davanja saglasnosti.

Predlogom Finansijskog plana Fiskalnog saveta za 2014. godinu utvrđena je visina i izvršen raspored sredstava za određene namene, prema odredbama Zakona o budžetskom sistemu, a kojima treba da se obezbede uslovi za obavljanje delatnosti ove institucije. Predsednik Fiskalnog saveta obavestio je Odbor da je Fiskalni savet planirao sredstva u okviru limita, koji je dobio od Ministarstva finansija, a da u Nacrtu zakona o budžetu Republike Srbije za 2014. godinu, Fiskalnom savetu nisu odobrena dodatna tražena sredstva.

Na osnovu iznetog, Odbor za finansije, republički budžet i kontrolu trošenja javnih sredstava razmotrio je, na sednici održanoj 6. juna 2014. godine, Predlog Finansijskog plana Fiskalnog saveta za 2014. godinu i finansijskih planova za 2015. i 2016. godinu, sa Nacrtom kadrovskog plana za 2014. godinu i doneo Odluku o davanju saglasnosti na Predlog Finansijskog plana Fiskalnog saveta za 2014. godinu i finansijskih planova za 2015. i 2016. godinu, sa Nacrtom kadrovskog plana za2014. godinu.

**Treća tačka dnevnog reda:** Razmatranje Godišnjeg izveštaja Komisije za hartije od vrednosti koji sadrži Izveštaj o poslovanju Komisije u 2013. godini, Finansijski izveštaj Komisije za 2013. godinu i Izveštaj ovlašćenog revizora „IEF“ d. o o. Beograd

Uvodno izlaganje podneo je dr Zoran Ćirović, predsednik Komisije za hartije od vrednosti, pri čemu je kao najznačajnije naveo, da se po svim trendovima tržišta kapitala, poslovanju KHV, kao i poslovanje svih učesnika na tržištu kapitala u 2013. godini odvijalo u najtežim uslovima u odnosu na prethodne godine. Ovo se odrazilo na pad obima svih transakcija hartija od vrednosti, odnosno odrazilo se kako na poslovanje tako i na ukupne prihode KHV, koji su za 31,4% niži od prihoda u prethodnoj godini. Ukupni prihodi ostvareni su u iznosu od 54,9 miliona dinara i to je najznačajniji pad prihoda od 31,60 procenta koji je nezabeležen od kada postoji Komisija. U strukturi prihoda, najznačajniji su prihodi od odobravanja ponuda za preuzimanje akcionarskih društava i prihodi ostvareni emisijom hartija od vrednosti.

Kada su ukupni rashodi u pitanju, oni su ostvareni u iznosu od 171,2 miliona dinara. Razlika od 116,3 miliona dinara predstavlja neto gubitak ostvaren u periodu 01.01. – 31.12.2013. godine. U strukturi rashoda najveće učešće imaju lični dohoci sa 85%. Visina plata zaposlenih je u skladu sa platama uporednih institucija, što je i mišljenje pravnika van Komisije za hartije od vrednosti, od kojih je traženo mišljenje. Po njihovom mišljenju, organičenje plata se ne odnosi na zaposlene u Komisiji. S tim u vezi, u ovoj godini smanjen je broj zaposlenih za 10% i to sa 46 na 41 zaposleno lice, a sprovode se i druge mere uštede (nema angažovanja po ugovoru o delu, zatim honoraraca, ukinuto je radno mesto pi-ar Komisije), što će se videti u izveštaju za 2014. godinu. Predsednik Komisije za hartije od vrednosti je istakao da Komisija ima moralnu obavezu da smanji plate i spremna je da to učini u skladu sa instrukcijama koje dobije, Takođe, zbog mera štednje Vlade RS i pada prihoda Komisije neophodno je umanjenje zarada zaposlenih. Kada su u pitanju ostali rashodi, posebno interesovanje izazvali su troškovi službenih putovanja koji iznose 4,5 miliona dinara, odnosno 2% ukupnih rashoda što ne može bitno da utiče na finansijski rezultat Komisije, a isti su vezani za obaveze koje Komisija ima kao član AJOSKO – međunarodna institucija za tržište kapitala.

Dr Zoran Ćirović, predsednik Komisije za hartije od vrednosti, osvrnuo se i na komentare iznete u javnosti o tome gde se i kada održavaju skupovi koje određuje i organizuje AJOSKO i s tim u vezi je obavestio članove Odbora za finansije, republički budžet i kontrolu trošenja javnih sredstava da je uputio pismo generalnom sekretaru organizacije i predsedniku AJOSKO, kojim ih obaveštava da neće učestvovati u budućem radu AJOSKO.

U diskusiji su učestvovali: dr Milorad Mijatović, mr Dejan Radenković, Vojislav Vujić, Veroljub Arsić, Dejan Andrejević i Momo Čolaković.

Najvažnija pitanja su bila postavljena o visini zarada zaposlenih u Komisiji, koje nisu smanjene u skladu sa Zakonom o utvrđivanju maksimalnih zarada u javnom sektoru i o činjenici da je Komisija ignorisala mišljenje Vlade o ovim pitanjima. Ponovo je pokrenuto pitanje broja agencija i visine zarade u njima, kao i inicijativa da se o ovom pitanju raspravlja na nekoj od sledećih sednici Odbora za finansije, republički budžet i kontrolu trošenja javnih sredstava.

Postavljena su i pitanja o nepostojanju konsekvenci zbog neprihvatanja Izveštaja o radu Komisije za hartije od vrednosti za 2012. i 2013. godinu. Komentarisan je i gubitak koji je Komisija iskazala u prethodnoj godini i koji je pokriven iz sredstava rezerve, kao i ambiciozan Finansijski plan u vezi sa prihodima u ovoj godini, iz kojeg je proisteklo pitanje u vezi sa poboljšanjem poslovnog ambijenta u Republici Srbiji.

Konstatovano je da su do sada Odbori po automatizmu prihvatali Izveštaje koji su dostavljani i da je ovakav način razmatranja Izveštaja potpuna novina u radu Odbora za finansije, republički budžet i kontrolu trošenja javnih sredstava, kao i činjenica da je do sada Komisija za hartije od vrednosti na sednicama Odbora dobijala instrukcije za izmenu svog finansijskog plana, ali Komisija nije tražila mišljenje, tj. autentično tumačenje Zakona o visini maksimalne zarade u javnom sektoru, da li se ovaj Zakon odnosi na Komisiju za hartije od vrednosti. Istaknuto je i da se Komisija ne finansira sredstvima iz budžeta Republike Srbije, ali se finansira davanjem javnih ovlašćenja od strane Republike Srbije, u ovom slučaju zakonodavca, kao i činjenicu da je Komisija za hartije od vrednosti bila u obavezi da svoje zarade koriguje u skladu sa Zakonom.

Posebna pažnja je posvećena pismenom odbijanju Zorana Ćirovića, predsednika Komisije za hartije od vrednosti u učestvovanju u daljem radu organizacije AJOSKO, jer je članstvo Republike Srbije u ovoj organizaciji veoma bitno zbog međunarodnih istraga koje se vode, kao i konsekvence koje Republika Srbija može da snosi odbijanjem učestvovanja u radu ove međunarodne organizacije.

U odgovoru na postavljena pitanja članova Odbora za finansije, republički budžet i kontrolu trošenja javnih sredstava, dr Zoran Ćirović, predsednik Komisije za hartije od vrednosti je istakao spremnost Komisije da temeljno revidira Finansijski plan u saradnji sa članovima Odbora, kao i spremnost Komisije da se iznađe opšte prihvatljivo rešenje i prevaziđu problemi nastali u ostvarivanju dobre saradnje sa državnim organima. Istaknuto je da postoje problemi i sa Ministarstvom finansija koje onemogućava smanjenje tarifiranja usluga Komisije zbog poboljšanja poslovnog ambijenta u Republici Srbiji. U ovom slučaju postoje problemi oko usaglašavanja terminologija takse i tarife, koje onemogućava dobijanje saglasnosti za smanjivanje taksi.

Odbor je, zatim, na predlog predsednika Odbora, jednoglasno (14 za) odlučio da podnese Narodnoj skupštini sledeći

IZVEŠTAJ

Odbor je, u skladu sa članom 237. Poslovnika Narodne skupštine, razmotrio Godišnji izveštaj Komisije za hartije od vrednosti koji sadrži Izveštaj o poslovanju Komisije u 2013. godini, Finansijski izveštaj Komisije za 2013. godinu i Izveštaj ovlašćenog revizora „1ER" d.o.o. Beograd, koji je Komisija podnela Narodnoj skupštini na osnovu člana 260. Zakona o tržištu kapitala.

Odbor je odlučio da **ne prihvati** Godiši izveštaj Komisije za hartije od vrednosti koji sadrži Izveštaj o poslovanju Komisije u 2013. godini i Finansijski izveštaj Komisije za 2013. godinu.

Za izvestioca Odbora na sednici Narodne skupštine određen je Veroljub Arsić, predsednik Odbora.

**Četvrta tačka dnevnog reda;** Razmatranje Finansijskog plana Komisije za hartije od vrednosti za 2014. godinu, sa Mišljenjem Vlade, od 29. januara 2014. godine

Predsednik Komisije za hartije od vrednosti, dr Zoran Ćirović je ukazao da je Komisija dobila mišljenje Vlade pre dva dana, zatim da mišljenje Vlade sadrži neke navode koje je Komisija već sprovela, navodeći primer premedbe koja se odnosi se na evidenciju korisnika javnih sredstava. Iz razloga Komisija nije bila u mogućnosti da uradi određene korekcije koje se u Mišljenju Vlade traže od Komisije za hartije od vrednosti, ali će na njih reagovati u najkraćem mogućem roku.

U diskusiji su učestvovali Nikola Jolović i Veroljub Arsić.

Primedbe se odnose na povećanje sredstava neto zarada u Komisiji za hartije od vrednosti i zatraženo da Komisija Odboru za finansije, republički budžet i kontrolu trošenja javnih sredstava dostavi detaljan izveštaj o visini zarada, po sistematizovanim radnim mestima u Komisiji za mesec maj 2014. godine.

Predsednik Komisije za hartije od vrednosti, dr Zoran Ćirović, saglasio se da Komisija za hartije dostaviti Odboru traženi izveštaj i obrazloženje, navodeći primer neznatnog povećanja sredstava zarada isključivo zbog minulog rada i istakao da je 5 zaposlenih otišlo u penziju i da će za iznos njihovih zarada biti umanjen ukupni iznos sredstava za neto zarada u Finansijskom planu za 2014. godinu.

Takođe, predsednik Komisije za hartije od vrednosti prihvatio je da koriguje Predlog Finansijskog plana, koji bi ponovo dostavio Odboru za finansije, republički budžet i kontrolu trošenja javnih sredstava, radi razmatranja i odlučivanja, na nekoj od narednih sednica, a da će od Ministarstva finansija zatražiti razrešenje problema oko tarifiranja usluga Komisije, a sve u cilju bolje konkurentnosti Komisije. Komisija za hartije od vrednosti će do kraja juna meseca 2014. godine, Odboru za finansije republički budžet i kontrolu trošenja javnih sredstava dostaviti dopunu Finansijskog plana za 2014. godinu.

Odbor je, zatim, na predlog predsednika Odbora, jednoglasno odlučio da se, tek nakon prikupljene dodatne dokumentacije izjasniti o Finansijskom planom Komisije za hartije od vrednosti za 2014. godinu.

**Peta tačka dnevnog reda:** RazmatranjeIzveštaja o poslovanju Centralnog registra, depoa i kliringa hartija od vrednosti za 2013. godinu, sa Finansijskim izveštajem Centralnog registra za 2013. godinu i Izveštajem nezavisnog revizora

Ana Jovanović, direktor Centralnog registra, depoa i kliringa hartija od vrednosti je podsetila da je Centralni registar započeo poslovanje 2001. godine u vreme emitovanja obveznica stare devizne štednje i to kao sastavnog dela tadašnje Narodne banke Jugoslavije. Krajem 2003. godine, Centralni registar, depo i kliring hartija od vrednosti počinje svoje poslovanje kao nezavisno pravno lice i to u svojstvu akcionarskog društva koje je 100% u vlasništvu Republike Srbije, zatim je istakla da je po Zakonu o tržištu kapitala, minimalni novčani deo osnovnog kapitala 750.000 evra, a Centralni registar poseduje duplo viši kapital. Pravni i vlasnički status Cenralnog registra propisan je Zakonom o tržištu kapitala koji je sistemski zakon koji reguliše tržište kapitala u Srbiji. Od 2007. godine prisutan je trend smanjenja broja članova Centralnog registra, što je uticalo na povećani obim poslovanja. Došlo je do porasta vrednosti primarnog trgovanja obveznicama Republike Srbije sa 714 miliona evra u 2012. na preko 2 milijarde evra u 2013. godini, a došlo je i do porasta sekundarnog trgovanja ovim obveznicama. U 2013. godini ostvaren je višak prihoda nad rashodima od 34,4 miliona dinara i na ime dividende u republički budžet uplaćeno je 12,5 miliona dinara, neraspoređena dobit iznosi 10,9 miliona dinara. Konačnim obračunom za 2013. godinu, iznosom od 7,5 miliona konačno je pokriven gubitak koji je nastao u periodu od 2009. do 2011 godine, a učešće zarada u ukupnim rashodima iznosi 43,4%.

U diskusiji su učestvovali: Milorad Mijatović i Dejan Radenković.

Milorad Mijatović je posebno istakao podatak o udelu zarada u prihodima odnosno rashodima institucije, upoređujući ga sa podacima iznetim u izveštaju Komisije za hartije od vrednosti gde je taj udeo upola manji (oko 40% umesto 80%). Takođe, uzimajući u obzir ostale, iznete podatke predložio je da Odbor prihvati ovaj Izveštaj.

Dejan Radenković je ukazao na nepodudarnost imena članova Upravnog odbora Centralnog registra tj. da se jedna imena pojavljuju u Izveštaju o poslovanju, a druga u Izveštaju nezavisnog revizora. Takođe ukazao je i na povećanje udela ostalih poslovnih rashoda sa 3,8% u 2012. godini, na 11,9% u 2013. godini i predložio da se Izveštaj prihvati.

Ana Jovanović je odgovarajući na izneta pitanja iznela mišljenje da su ostali poslovni rashodi povećani, između ostalog, zbog naknade za gradsko građevinsko zemljište u iznosu od 8,5 miliona dinara i ovi rashodi nisu bili planirani, kao i da je Centralni registar ostvario neraspoređenu dobit u iznosu od nešto više od 10 miliona dinara i time pokrio gubitak nastao pojavom svetske ekonomske krize (za period od 2009. do 2011. godine).

Odbor je, zatim, na predlog predsednika Odbora, jednoglasno ( 11 za) odlučio da podnese Narodnoj skupštini sledeći

IZVEŠTAJ

Odbor je, u skladu sa članom 237. Poslovnika Narodne skupštine, razmotrio Izveštaj o poslovanju Centralnog registra, depoa i kliringa hartija od vrednosti za 2013. godinu, sa Finansijskim izveštajem Centralnog registra za 2013. godinu i Izveštajem nezavisnog revizora 1ER d.o.o. Beograd, koji je Centralni registar podneo Narodnoj skupštini na osnovu člana 235. Zakona o tržištu kapitala.

Odbor je utvrdio Predlog zaključka povodom razmatranja Izveštaja o poslovanju Centralnog registra, depoa i kliringa hartija od vrednosti za 2013. godinu, sa Finansijskim izveštajem Centralnog regigstra za 2013. godinu i Izveštajem nezavisnog revizora 1ER d.o.o. Beograd, koji podnosi Narodnoj skupštini na razmatranje i usvajanje.

Za izvestioca Odbora i predstavnika predlagača Predloga zaključka na sednici Narodne skupštine određen je Veroljub Arsić, predsednik Odbora.

Predlog zaključka koji je Odbor podneo Narodnoj skupštini glasi:

Na osnovu člana 235. Zakona o tržištu kapitala („Službeni glasnik RS", broj 31/11), člana 8. stav 1. Zakona o Narodnoj skupštini („Službeni glasnik RS", broj 9/10) i člana 239. st. 1. i 3. Poslovnika Narodne skupštine („Službeni glasnik RS", broj 20/12 - Prečišćeni tekst),

Narodna skupština Republike Srbije, na sednici

zasedanja, održanoj 2014. godine, donela je

ZAKLjUČAK

POVODOM RAZMATRANjA IZVEŠTAJA O POSLOVANjU CENTRALNOG

REGISTRA, DEPOA I KLIRINGA HARTIJA OD VREDNOSTI ZA 2013.

GODINU, SA FINANSIJSKIM IZVEŠTAŠM CENTRALNOG REGISTRA ZA 2013. GODINU I IZVEŠTAJEM NEZAVISNOG REVIZORA IFF D.O.O.

BEOGRAD

1. Prihvata se Izveštaj o poslovanju Centralnog registra, depoa i kliringa hartija od vrednosti za 2013. godinu, sa Finansijskim izveštajem  
   Centralnog registra za 2013. godinu i Izveštajem nezavisnog revizora 1ER d.o.o.  
   Beograd.
2. Ovaj zaključak objaviti u „Službenom glasniku Republike Srbije".

RS Broj

U Beogradu, 2014. godine

NARODNA SKUPŠTIR1A

PREDSEDNIK

Maja Gojković

Obrazloženje

Pravni osnov za donošenje Zaključka sadržan je u članu 235. Zakona o tržištu kapitala („Službeni glasnik RS", broj 31/11), članu 8. Zakona o Narodnoj skupštini („Službeni glasnik RS", broj 9/10) i članu 239. stav 3. Poslovnika Narodne skupštine („Službeni glasnik RS", broj 20/12 -Prečišćeni tekst).

Članom 237. st. 1. i 4. Poslovnika Narodne skupštine predviđeno je da predsednik Narodne skupštine dostavlja izveštaje koje su državni organi, organizacije i tela, u skladu sa zakonom, podneli Narodnoj skupštini, narodnim poslanicima i nadležnom odboru. Nakon razmatranja izveštaja, nadležni odbor podnosi izveštaj Narodnoj skupštini, sa pordlogom zaključka, odnosno preporuke.

Članom 239. Poslovnika Narodne skupštine, predviđeno je da Narodna skupština razmatra izveštaje iz člana 237. st. 1. i 4. ovog poslovnika i predlog zaključka, odnosno preporuke nadležnog odbora, na prvoj narednoj sednici. Na sednicu Narodne skupštine poziva se predstavnik državnog organa, organizacije, odnosno tela čiji izveštaj se razmatra. Narodna skupština, po zaključenju rasprave, donosi zaključak, odnosno preporuku, većinom glasova narodnih poslanika na sednici na kojoj je prisutna većina narodnih poslanika.

Na osnovu člana 235. Zakona o tržištu kapitala, Centralni registar podnosi Narodnoj skupštini, Vladi i Komisiji za hartije od vrednosti godišnji izveštaj o poslovanju najkasnije četiri meseca nakon završetka poslovne godine. Komisija za hartije od vrednosti propisuje bliži sadržaj i način podnošenja izveštaja iz stava 1. ovog člana, kao i sadržinu, način i rokove podnošenja i drugih izveštaja. Centralni registar javno objavljuje godišnje finansijske izveštaje, izrađene u skladu sa zakonom kojim se uređuje računovodstvo i revizija i iste dostavlja Vladi i Komisiji za hartije od vrednosti sa izveštajem nezavisnog revizora u roku iz ?tava 1. ovog člana.

Saglasno navedenim odredbama Zakona, Centralni registar depo i kliring hartija od vrednosti podneo je Narodnoj skupštini Izveštaj o poslovanju Centralnog registra, depoa i kliringa hartija od vrednosti za 2013. godinu, sa Finansijskim izveštajem Centralnog registra za 2013. godinu i Izveštajem nezavisnog revizora 1ER d.o.o. Beograd.

Odbor za finansije, republički budžet i kontrolu trošenja javnih sredstava razmotrio je Izveštaj o poslovanju Centralnog registra, depoa i kliringa hartija od vrednosti za 2013. godinu, sa Finansijskim izveštajem Centralnog registra za 2013. godinu i Izveštajem nezavisnog revizora 1ER d.o.o. Beograd, na Šestoj sednici Odbora, održanoj 6. juna 2014. godine, kojoj je prisustvovala Ana Jovanović, direktor Centralnog registra, depoa i kliringa hartija od vrednosti.

Odbor je, u skladu sa članom 237. stav 4. Poslovnika Narodne skupštine, podneo Narodnoj skupštini Izveštaj sa Predlogom zaključka, koji je utvrdio na ovoj sednici Odbora.

Na osnovu člana 8. stav 3. Zakona o Narodnoj skupštini, zaključci Narodne skupštine objavljuju se u „Službenom glasniku Republike Srbije".

Na sednici Odbora vođen je tonski zapis.

Sednica je zaključena u 12,40 časova.

SEKRETAR ODBORA PREDSEDNIK ODBORA

Milena Sandić Veroljub Arsić